dokpaieska

**LIETUVOS RESPUBLIKOS SEIMAS**

**REZOLIUCIJA**

**DĖL LIETUVOS RESPUBLIKOS VYRIAUSYBĖS 2015 METŲ VEIKLOS ATASKAITOS**

2015 m. gegužės 11 d.   
Vilnius

Lietuvos Respublikos Seimas,

*apsvarstęs* Lietuvos Respublikos Vyriausybės 2015 metų veiklos ataskaitą;

*įvertinęs* tai, kad Lietuvos Respublikos Vyriausybė 2014 m. spalio 3 d. nutarimu patvirtino Lietuvos Respublikos Vyriausybės 2015 metų veiklos prioritetus, kuriuos apibūdindama Vyriausybė pabrėžė:

„2015 metais taip pat sieksime tvaraus ir subalansuoto ekonomikos augimo, didindami užimtumą, mažindami skurdą ir socialinę atskirtį. Dideli regioniniai netolygumai neleidžia visiškai išnaudoti ekonominio potencialo ir lemia socialinę atskirtį, ypač kaimo vietovėse. Todėl daugiausia dėmesio skirsime šalies regionų plėtrai, skatindami pritraukti investicijas ir kvalifikuotą darbo jėgą, plėsti pramonę. Esame įsitikinę, kad tolygi regionų plėtra turės įtakos ir visos šalies ekonomikos augimui, užtikrins darnią visuomeninių santykių raidą ir tinkamą gyvenimo kokybę. [...] Palaikysime verslą, kuriantį didelę pridėtinę vertę ir aukštos kompetencijos darbo vietas. Numatome padidinti verslo investicijas į mokslinius tyrimus ir eksperimentinę plėtrą – pirmenybę teiksime inovacijoms, skirtoms palankiai aplinkai plėtoti ir verslo įmonių inovatyvumui didinti. Įvairiomis priemonėmis spartinsime mokslo rezultatų komercinimą.“

*atsižvelgdamas* į tai, kad minėtame Vyriausybės nutarime, Vyriausybė taip apibrėžė savo konkrečius veiklos prioritetus 2015 metais:

**„I. Ekonomikos augimas, užimtumo ir socialinės įtraukties didinimas**

1.1. Lietuvos ūkio konkurencingumo didinimas užtikrinant aukštą investavimo lygį,

ypač į regionus, ir modernizuojant pramonę.

1.2. Mokslo rezultatų komercinimas ir inovatyvių įmonių veiklos plėtra, skatinant viešas ir privačias investicijas.

1.3. Nedarbo (ypač struktūrinio) mažinimas ir socialinės įtraukties didinimas.

1.4. Informacinių išteklių infrastruktūros optimizavimas.

**II. Šalies ūkio finansinio tvarumo užtikrinimas ir nuoseklus biudžeto pajamų didinimas**

2.1. Nuoseklus Lietuvos Respublikos valstybės biudžeto ir savivaldybių biudžetų visumos deficito mažinimas ir savivaldos finansinės drausmės stiprinimas.

2.2. Valstybinio socialinio draudimo sistemos tvarumo užtikrinimas.

2.3. Šešėlinės ekonomikos mažinimas.

2.4. Kovos su korupcija stiprinimas.

2.5. Valstybės nekilnojamojo turto centralizuoto valdymo įdiegimas.

**III. Energinio efektyvumo ir energetinio saugumo didinimas**

3.1. Energijos vartojimo efektyvumo didinimas (daugiabučių gyvenamųjų namų ir viešųjų pastatų renovavimas, šilumos ir kitos viešosios infrastruktūros tinklų modernizavimas).

3.2. Tolesnis strateginių energetikos projektų įgyvendinimas (tarpvalstybinių elektros jungčių su Švedija ir Lenkija statyba; aktyvus Europos Sąjungos bendro intereso projektų įgyvendinimas, integruojantis į Europos Sąjungos energetikos rinką ir kontinentinės Europos elektros energetikos tinklų sinchroninę zoną).

3.3. Šilumos ūkio pertvarka Vilniuje ir Kaune, siekiant gerokai sumažinti šilumos kainas vartotojams.

**IV. Švietimo, mokslo, kultūros ir sveikatinimo politikos įgyvendinimas gerinant šių paslaugų kokybę ir prieinamumą**

4.1. Ikimokyklinio, bendrojo ugdymo ir profesinio mokymo patrauklumo didinimas gerinant švietimo kokybę.

4.2. Studijų prieinamumo ir tarptautinio konkurencingumo didinimas.

4.3. Kultūros prieinamumo didinimas, pritaikant kultūros objektus visuomenės socialinėms ir ekonominėms reikmėms.

4.4. Sveikatos priežiūros paslaugų prieinamumo didinimas.

**V. Europos Sąjungos, užsienio ir gynybos politikos stiprinimas**

5.1. Glaudesnė sąveika su Europos Sąjungos ir NATO valstybėmis narėmis, glaudesnis bendradarbiavimas su kaimynais.

5.2. Nacionalinių pajėgumų, skirtų kolektyvinei ir valstybės gynybai, stiprinimas, tarptautinių įsipareigojimų įgyvendinimas, NATO sąjungininkų karinių dalinių ir Aljanso kolektyvinių pajėgumų nuolatinio buvimo Baltijos regione siekimas.

5.3. Kibernetinio saugumo stiprinimas.“

*pastebėdamas*, kad Vyriausybės pateiktoje 2015 metų veiklos ataskaitoje nėra pateikta informacija apie Vyriausybės išsikeltų prioritetų įgyvendinimą;

*atkreipdamas* dėmesį į tai, kad pagal Europos Komisijos bei EBPO (OECD) parengtus mūsų šalies raidos 2015 metais vertinimus daugelyje Vyriausybės įvardintų prioritetinių sričių nebuvo pasiekta jokios pažangos, o daugelyje įvardintų sričių Lietuva ir toliau išlieka tarp Europos Sąjungos atsiliekančių valstybių;

*ypač neigiamai vertindamas* Vyriausybės nesugebėjimą ir 2015 metais imtis darbų, kurie padėtų Lietuvoje mažinti skurdą, socialinę atskirtį, regioninius skirtumus;

n u t a r i a nepritarti Vyriausybės 2015 metų veiklos ataskaitai.

SEIMO PIRMININKĖ LORETA GRAUŽINIENĖ

Teikia:

Tėvynės Sąjungos-Lietuvos krikščionių demokratų frakcijos

Seniūnas Andrius Kubilius

Lietuvos Respublikos liberalų sąjūdžio frakcijos

Seniūnas Eligijus Masiulis

**Priedas Nr. 1** „Pažyma apie Vyriausybės pateiktų savo veiklos pozityvių vertinimų ir Europos Komisijos bei EBPO (OECD) parengtų kritinių Lietuvos situacijos vertinimų skirtumus“